**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 58/2007 Z. z., ktorým sa ustanovujú požiadavky na uvádzanie osiva zelenín na trh v znení neskorších predpisov na základe § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Predloženým návrhom nariadenia vlády Slovenskej republiky sa preberajú do právneho poriadku Slovenskej republiky požiadavky vykonávacej smernice Komisie (EÚ) 2016/317 z 3. marca 2016, ktorou sa menia smernice Rady 66/401/EHS, 66/402/EHS, 2002/54/ES, 2002/55/ES, 2002/56/ES a 2002/57/ES, pokiaľ ide o označovanie balení osiva úradnými náveskami (Ú. v. EÚ L 60, 05. 03. 2016). Táto smernica sa týka aj označovania osiva ďalších typov rastlín. Prevzatie ustanovení tejto smernice pokiaľ ide o ďalšie typy rastlín, bude vykonané v osobitnom legislatívnom procese týkajúcom sa

- nariadenia vlády Slovenskej republiky č. 51/2007 Z. z., ktorým sa ustanovujú požiadavky na uvádzanie osiva olejnín a priadnych rastlín na trh v znení neskorších predpisov,

- nariadenia vlády Slovenskej republiky č. 52/2007 Z. z., ktorým sa ustanovujú požiadavky na uvádzanie osiva krmovín na trh v znení neskorších predpisov,

- nariadenia vlády Slovenskej republiky č. 53/2007 Z. z., ktorým sa ustanovujú požiadavky na uvádzanie osiva repy na trh,

- nariadenia vlády Slovenskej republiky č. 55/2007 Z. z., ktorým sa ustanovujú požiadavky na uvádzanie sadiva zemiakov na trh v znení nariadenia vlády Slovenskej republiky č. 177/2015 Z. z.,

- nariadenia vlády Slovenskej republiky č. 57/2007 Z. z., ktorým sa ustanovujú požiadavky na uvádzanie osiva obilnín na trh v znení neskorších predpisov.

Legislatívno-technické nedostatky formálneho usporiadania návrhu nariadenia vlády sú spôsobené chybami systému SLOVLEX. Predkladateľ z tohto dôvodu predkladá vlastný materiál vo forme upravenej v aplikácii WORD.

Návrh nariadenia vlády nebude predmetom vnútrokomunitárneho pripomienkového konania.

Dátum nadobudnutia účinnosti sa v súlade s termínom určeným na prebratie vykonávacej smernice Komisie 2016/317 do právneho poriadku Slovenskej republiky navrhuje na 1. apríla 2017.

Predložený návrh nariadenia vlády nebude mať vplyv na rozpočet verejnej správy, nebude mať vplyv na podnikateľské prostredie, na sociálne prostredie, na informatizáciu spoločnosti a ani na životné prostredie.

Navrhované nariadenie vlády je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.